9
Jesus cachacätsin yuriquininpita wiscuta
1 Callipa pasarëcarnam, yuriquininpita wiscuta Jesus tarerqan. 2 Tsenam Jesusta disipuluncuna tapuyarqan:
—Mayestru, ¿imanirtan que nuna wiscu yuricushqa? ¿Tëtanpa, mamanpa jutsanrecurcu, o quiquinpa jutsanrecurcu?
3 Jesusnam nerqan:
—Manam quiquinpa ni papäninpa ni mamäninpa jutsanrecurtsu que nuna wiscu yuricushqa, sinoqa Dios allapa puedeq canqanta que nunacho ricatsicunanpaqmi 4 Que patsacho canqäyaqqa junaq cuentachono carmi, cachamaqnïpa muneninta rurashaq. Paqas chäramuptinnam, pipis ima ruretapis puedenqatsu. 5 Que patsacho quecanqäyaqqa llapan nunacunapa actsin cuentam cä —nir.
6 Tseno nirirnam, patsaman toqarir, toqaninwan mituta rurarir wiscupa nawinta laqarerqan. 7 Tsepitanam nerqan:
—Canan ewar Siloe nishqan quitacho paqacaramï —nir. (“Siloe” ninanqa “Cachamushqa” ninanmi.)
Tseman ewar paqacurirnam, riquecarna cutirerqan. 8 Marca mayincunanam y wiscu* canqanta reqeqnincunanam sanuna quecaqta ricarnin, queno niyarqan:
—¿Manacu queqa llimushnata mañacur täcoq nuna? —nir.
9 Waquincunanam “Aumi, pemi” niyarqan.
Juccunanam niyarqan:
—Manam petsu. Peru pe ricoqllam —nir.
Quiquin nunanam nerqan:
—Aumi. Noqam cä —nir.
10 Tsenam queno tapuyarqan:
—¿Imanopataq cananqa ricanquina? —nir.
11 Penam nerqan:
—Jesus jutiyoq nunam mituta rurecur, nawïman laqecamorqan. Tsepitanam nimarqan, ‘Siloe quitaman ewecur, paqacuriquï’ nishpa. Ewar paqacuriptïnam, nawillä ricachacaramorqan —nir.
12 Nunacunanam queno tapuyarqan:
—¿Mechotan tse nunaqa quecan? —nir.
Penam nerqan:
—Manam musyätsu —nishpa.
Fariseucuna tapupäyan tse cachacärishqa nunata
13 Tsepitanam fariseucunaman tse cachacärishqa wiscuta apacuyarqan, 14 porqui mituta rurecur wiscuta Jesus cachacätsishqan junaqqa jamaqui junaqmi carqan. 15 Tsenam fariseucuna yape tapuyarqan imanopa cachacashqa canqanta. Nunanam queno nerqan:
—Jesusmi mituta nawiman laqecamorqan. Paqacuriptïnam, nawï ricachacaramorqan —nishpa.
16 Tsenam waquin fariseucuna niyarqan:
—Tse cachacätsishoqniqui nunaqa manam Diospitatsu canman; porqui Diospita carnenqa, jamacunantsic junaqtam respetanman —nir.
Peru waquincunanam queno niyarqan:
—Jutsasapa nuna carnenqa, ¿imanopam tseno milagrucunata ruranman? —nir.
Tseno ninacurmi, quiquincuna pura mana acuerdutsu cayarqan. 17 Y yapenam tse nunata queno tapuyarqan:
—Qamqa, ¿imataq ninqui nawiquita cachacätsimoqpaq? —nir.
Nunanam nerqan:
—Tse nunaqa profetam —nir.
18 Tse autoridacuna manam creyiyarqantsu tse nuna wiscu cashqanta y cachacashqana canqanta asta tëtanta mamanta qayatsiyanqanyaq. 19 Chäriyaptinnam, queno tapuyarqan:
—¿Que nuna wamrequicunacu? ¿Rasonpacu wiscu yuricorqan? ¿Y cananqa imanopataq rican? —nir.
20 Tsenam tëtan y mamänin niyarqan:
—Aumi. Noqacunapa wamräcunam. Wiscum yurerqan. 21 Peru cananqa ¿imanoparaq nawinlläcuna rican? Manam noqacunapis musyayätsu piraq cachacätsicushqa. Quiquinta tapulläyë; pëqa poqushqa nunanam. Quiquin willayäshï —nir.
22 Tse autoridacunata mantsarninmi tsenolla niyarqan, porqui puntatam tse autoridacuna queno acuerduta rurashqa cayarqan “ ‘Jesusta Dios Acrashqanmi’ neqtaqa pitapis ellucanantsic wayipitam qarqurishun” nir. 23 Tseno captinmi, tse cachacashqa nunapa papänin mamänin queno niyashqa cayarqan, “Poqu nunanam; quiquinta tapulläyë” nir.
24 Tsenam tse wiscu queninpita cachacashqa nunata yape qayarir, queno niyarqan:
—¡Diospaqrecur rason caqta willaquï! Noqacunam musyayä tse nunaqa jutsasapa canqanta —nir.
25 Nunanam nerqan:
—¿Jutsasapatsuraq o manatsuraq? Manam musyätsu, peru imallatam musyäqa wiscu quenïpita cachacätsimashqanllatam —nir.
26 Tseno niptinnam, “¿Imatataq Jesus rurashorqonqui nawiqui cachacänanpaq?” nir, yape tapuyarqan.
27 Penam queno nerqan:
—Willayarqoqnam, peru manam cäsuyämarqonquitsu. ¿Imanirtaq yapecuryan tapupäyämanqui, o qamcunapis pepa disipuluncuna quetacu munayanqui? —nir.
28 Tseno niptinnam, fariseucuna insultar niyarqan:
—¡Qamchi pepa disipulonqa canqui! ¡Noqacunaqa Moisespa disipuluncunam cacuyä! 29 Noqacunaqa musyayämi Moisesta Dios parlapashqanta. Tse nunaqa ¿piraq cacunpis? Manam musyayäpistsu mepita shamushqantapis —nir.
30 Tsenam queno nerqan:
—Espantacullämi me nuna canqantapis mana musyayanqequita, peru noqallätaqa pemi ricachacaratsimarqon. 31 ¡Musyantsictaq jutsasapacunataqa Dios mana wiyanqanta! Mandacushqancunata ruraqcunallatam y cuyar adoraqnincunallatam Diosqa wiyan. 32 Manam ni imepis wiyashqatsu cantsic noqallätano wiscu yuricushqa nunata pipis cachacätsishqanta. 33 Diospita shamushqa mana carqa, manam quecunata rureta puedinmantsu —nir.
34 Tse nishqanta wiyecurnam, queno nicurcuyarqan:
—¡Qamqa yuriquiniquipita patsam jutsasapa canqui! Tseno quecar, ¿imanopam noqacunata yachatsiyämanqui! —nir.
Tsenomi ellucayänan wayipita qarquriyarqan.
Mana creyicoqcuna wiscu cuentam cayan
35 Tse nunata qarquyashqanta Jesus musyarerqanmi. Y pewan toparirmi, queno nerqan:
—¿Diospita Shamushqa Nunaman† marcäcunquicu? —nir.
36 Nunanam nerqan:
—Tëte, ¿pitan tse nunaqa peman marcäcullänäpaq? —nir.
37 Jesusnam nerqan:
—Peta ricashqanam canqui; noqam cä, canan qamwan parlecaq —nir.
38 Nunanam Jesuspa nopanman qonquriquicur, nerqan:
—Teyta, qamman creyicüllämi —nishpa.
39 Jesusnam nerqan:
—Noqam que patsaman shamushqa cä nunacunata jusganäpaq. Noqarecurmi, wiscu cuenta quecaqcuna cäyicuyanqa, peru yachaq tucoqcunanam wiscu cuenta ticrariyanqa —nir.
40 Tsecho pewan quecayaq fariseucunanam Jesus nishqanta wiyarir, queno niyarqan:
—¿Qamqa pensanqui noqacuna wiscu cuenta cayanqätacu? —nir.
41 Jesusnam nerqan:
—Sitsun wiscu cuenta cayanquiman, manam jutsequicunapita culpayoqtsu cayanquiman; peru noqacunaqa manam wiscunotsu cayä niyanqequirecurmi, jutsequicunapita culpayoq caquicayanqui —nir.
* 9:8 Mas une caq escribishqacunachomi “llimushneru” nin. † 9:35 Waquin une escrituracunacho “Diospa tsurin” nin.