9
Chunca ishque (12) apostolnincunata Jesus cachan
(Mateo 10.5-15; Marcos 6.7-13)
1 Tsenam chunca ishque (12) apostolnincunata Jesus qayarir, poderninta qorqan, supëyoq nunacunapita supëcunata qarquyänanpaq, y qeshyaqcunata cachacätsiyänanpaq. 2 Pecunatam cacharqan Diospa mandaquinincho imano nunacuna cayänanpaq caqta willacuyänanpaq y qeshyaqcunata cachacätsiyänanpaq. 3 Y nerqanmi:
—Ewarnin, ama imatapis apayanquitsu: ni tucruta, ni alporjata, ni mircapata, ni qelleta, ni trocacuyänequipaq ropata. 4 Me wayichopis posadacurir, tsellacho cacuyanqui tse marcapita eucuyanqequiyaq. 5 Sitsun juc marcaman chäyaptiqui nunacuna chasquiyäshunquitsu, tsepita eucuyanqui. Yarqurirna, chaquiquicunacho polbutapis tapsicuriyanqui. Tseqa Diospa castigun janancunachona quecanqan señalmi canqa.
6 Tsenam apostolnincunana jinantinpa marcan marcan ewar, mushoq alli willaquita yachatsicuyarqan, y qeshyaqcunatapis cachacätsiyarqan.
Rey Herodis imano quetapis puedintsu
(Mateo 14.1-12; Marcos 6.14-29)
7 Tse llapan rurayashqancunatam rey Herodis musyarerqan. Y manam imano quetapis puederqantsu, porqui waquin nunacunam Jesuspaq niyarqan “Bautisacoq Juanmi cawarimushqa” nir.
8 Y waquin caqcunanam niyarqan:
—Diospa une profetan Eliasmi yurimur purican —nir.
Mas waquincunanam niyarqan:
—Diospa une tiempu profetanchi meqan carpis cawarimushqa —nir.
9 Peru Herodisnam nerqan:
—Bautisacoq Juanpa peqantaqa quiquïmi roqutserqä. ¿Pipaqtaq wiyä quelaya imecacunatapis ruranqancunapaq? —nishpam, allapa Jesusta reqita munarqan.
Pitsqa waranqa nunacunata Jesus qaran
(Mateo 14.13-21; Marcos 6.30-44; Juan 6.1-14)
10 Tsepitanam apostolnincuna puriyanqanpita cutirirnin, rurayashqancunata Jesusta willayarqan. Jesusnam pecunallata pusharcur, Betsaida marcapa eucorqan. 11 Nunacunanam tseta musyarirnin, qatiyarqan. Pecunata chasquirirnam, Diospa mandaquinincho imano cayänanpaq Jesus yachatsicorqan, y qeshyaqcunata cachacätserqan.
12 Tardiyäquicuptinnam, chunca ishque (12) apostolnincuna Jesusman witirirnin, queno niyarqan:
—Tëte, tardiyäquicunnam. Que tsunyaqchoqa manam ni imapis cantsu. Que nunacunata witsiratsina tse ure marcacunapa y estansiacunapa ewcur, miquinincuna y posadancuna ashiyänanpaq.
13 Jesusnam nerqan:
—Qamcunam pachanqa qarayänequi.
Apostolnincunanam niyarqan:
—¡Pitsqa tantawan ishque pescadullam capamantsic! Que tsica nunacunapaqqa rantimur, ¿imaraqchi tincutsishwanpis!
14 Tsechomi pitsqa waranqano (5,000) nunacuna quecayarqan. Tsenam disipuluncunata nerqan nunacunata pitsqa chuncapayan patsaman tätsiyänanpaq. 15 Jesus nenqannomi pecuna llapan nunacunata tätsiyarqan. 16 Jesusnam tse pitsqa tantata y ishque pescaduta tsarircur sieluman riquecur, Diosta “Grasias” nicurerqan. Tsepitanam tse tantata paquirir disipuluncunata qorqan nunacunata qarayänanpaq. 17 Llapancunam micuyarqan asta teqñayanqanyaq, y sobratapis elluriyarqan chunca ishque (12) canasta juntataran.
Pedru nin Jesusta Diospa tsurin canqanta
(Mateo 16.13-19; Marcos 8.27-29)
18 Juc cutinam Jesus disipuluncunawan quecar, Diosman japallan mañacorqan. Tsepitanam disipuluncunata queno taporqan:
—¿Pi canqätataq nunacuna niyan noqapaq?
19 Pecunanam queno niyarqan:
—Waquinmi niyan qamqa bautisacoq Juanshi canqui. Waquinnam niyan Diospa profetan Eliasshi qamqa canqui. Waquincunanam niyan Diospa une tiempu profetanshi cawarimushqa canqui.
20 Tsenam Jesus nerqan:
—Qamcunaqa, ¿imataq niyanqui? ¿Pitaq cä?
Tsenam Pedru queno nerqan:
—¡Qamqa Dios Acrashqanmi canqui! —nishpa.
Wanutsiyänanpaq caqta Jesus willacun
(Mateo 16.20-28; Marcos 8.30–9.1)
21 Peru Jesusnam alli buenu notificarqan:
—Ama tseta pitapis willacuyanquitsu —nir.
22 Tsepitanam nerqan:
—Presisanmi Diospita Shamushqa Nunata jipatsiyänan, autoridacuna, saserdoticunapa mandacoqnincuna y ley yachatsicoqcuna chiquir wanutsiyänan. Peru quima junaqllatam cawarimonqa.
23 Tseno nirninnam, nunacunata yachatserqan queno:
—Pipis qatirämaqnï queta munarnenqa, quiquinpa muneninta jaqiricur, crus apaqno noqata qatimätsun. 24 Pipis caweninllapaq yarparaq caqqa ushacanqam; peru noqarecur caweninta oqraq caqqa wiñe cawetam tarenqa. 25 Porqui ¿imapaqraq juc nunata sirwenqa jinantin mundupa dueñun canqanpis, wiñe caweta mana lobraptin! 26 Sitsun pipis noqapita y alli willaquinïpita penqaconqa, tsenollam Diospita Shamushqa Nunapis pepita penqaconqa, Dios Yayapa, y santu anjelnincunapa chipapëcaq poderninwan cutimurnin. 27 Quetapis shumaq cäyirayämë: Canan quecho quecaqcunapitaqa waquinniquicuna manaran wanuyanquiraqtsu, asta Diospa mandaquininta ricayanqequiyaq.
Jesus jircacho chipapäquïcaq ticracurin
(Mateo 17.1-8; Marcos 9.2-8)
28 Tseno willapäcurirnam, puwaq junaqtana Pedruta, Juanta y Santiaguta pusharcur, Diosman mañacoq jircaman Jesus ewarqan. 29 Diosman mañaquicaptinnam, Jesuspa qaqllan juclaya ticracurerqan, ropannäqa imeca relampagunoran tillapyäcorqan. 30 Tse öram ishcaq nunacuna yurircur, pewan parlayarqan. Pecunam cayarqan Moises y Elias. 31 Tselaya chipapäquicaqchomi Jesusta parlapar, queno niyarqan:
—Dios une dispunishqannomi Jerusalen marcacho wanunqui —nir.
32 Pedrunam ishcan yanaqincunawan pasepa pununewan quecarnin, punïsa punïsa ricarcuyarqan Jesus Diospa poderninwan chipapëcaqta y pewan ishcaq nuna quecayaqta. 33 Tse ishcaq nunacuna eucoqno cayaptinnam, Jesusta Pedru queno nerqan:
—Mayestru, ¡imalaya allim quecho quecantsic! ¡Quima tsucllata rurecushun: jucta qampaq, jucta Moisespaq y juctana Eliaspaq!
Mana imanopis queta puedirninmi, Pedru tseno nïcorqan. 34 Tseno nicaptinnam, pucute yurircur, llapancunata tsaparerqan. Pucute rurincho quecarninnam, disipuluncuna mantsacäyarqan. 35 Pucute rurinpitanam queno parlamoqta wiyayarqan:
—Queqa noqa acrashqä cuyë tsurïmi. Peta cäsucuyë —nir.
36 Tseno parlar ushariptinnam, Jesusllatana disipuluncuna ricariyarqan. Peru manam ni pitapis willacuyarqantsu jircacho ricayashqancunata Jesus que patsachoraq quecaptin.
Jesus juc wamrata cachacätsin
(Mateo 17.14-21; Marcos 9.14-29)
37 Waräninnam jircapita cutiriyänanpaq, atscaq nunacuna shuyarëcayarqan. 38 Tse atscaq nuna rurinpitanam juc nuna qayaripa queno nerqan:
—Mayestru, rogacullashqequi. Japallan tsurilläta riquecallämï. 39 Que tsurillämi supë tsarenqan öra jinanllacho qaparir ishquirin. Tsepitanam tapsicacharcun, shiminchopis pushoqata cachutsirnin. Imepis allapam maltratan, manam ajallaqa cacharintsu. 40 Disipuliquicunatam rogacullarqö supëta qarquyänanpaq, peru pecunaqa manam puediyashqatsu.
41 Jesusnam nerqan:
—¡Allau, mana marcäcoq llutan ruraqcuna! ¡Imecamayaqraq qamcunawan quecashaq! ¡Imecamayaqraq awantayashqequi! ¡Wamrata queman apayämï! —nir.
42 Papänin wamranta aparëcaptinnam, ataquino tsarircur, supëqa patsaman ishquiratsir, tapsicacharcorqan. Tsenam supëta Jesus nerqan:
—Que wamrapita yarqï —nirnin.
Tsepitanam wamrata cachacashqatana, papäninta qoycorqan. 43 Tseta ricarninnam, Diospa allapa puedeq queninta llapancuna espantacuyarqan.
Jesus yape willacun wanucunanta
(Mateo 17.22-23; Marcos 9.30-32)
Jesus rurashqancunapita nunacuna espantashqa quecayaptinnam, disipuluncunata Jesus nerqan:
44 —Canan willayashqaqta wiyar, alleq cäyiyämë. Diospita Shamushqa Nunatam chiqueqnincunapa maquinman entregayanqa.
45 Peru disipuluncunaqa Jesus nishqanta manam cäyiyarqantsu, cäyiquinincuna pishiptin. Y mantsacuyarqanmi tapiquita tse nenqam ima ninan canqanta.
¿Pitaq mas presisaq?
(Mateo 18.1-5; Marcos 9.33-37)
46 Tsepitanam disipuluncuna quiquincuna pura piñatsinacuyarqan, llapanpita mas presisaq queta munarnin. 47-48 Tseno pensayanqanta Jesus musyarirninnam, juc wamrata nopanman shäratsirnin, queno nerqan:
—Pipis queno wamrata jutïcho chasquerqa, noqatam chasquiman. Y noqata chasquimarneqa, cachamaqnïtapis chasquenqam. Porqui qamcunacho mas qollmi shonqu caqmi, llapequipitapis mas presisaq canqa.
Pipis mana noqantsicpa contran carqa, noqantsicwanmi quecan
(Marcos 9.38-40)
49 Juannam queno nerqan:
—Mayestru, noqacunam ricayarqö juc nunata supëyoq nunacunapita supëcunata jutiquicho qarqoqta. Peru mana noqantsicwan puriptinmi, michäyarqö.
50 Tsenam Jesus queno nerqan:
—Ama michäyanquimantsu carqan. Pipis mana contrantsic carqa, noqantsicwanmi quecan.
Samaria marca nunacuna Jesusta chasquiyantsu
51 Sieluman Jesus cuticunanpaq ichicllana pishicaptinnam, eucorqan balorta tsarïcur Jerusalen marcaman. 52 Tsenam willacoqcunata cacharqan puntata ewayänanpaq. Pecunanam Samaria marcaman chäriyarqan, Jesuspaq posadata ashirnin. 53 Peru Samaria nunacuna manam chasquiyarqantsu, Jerusalenman pe ewashqanta mäquicur. 54 Tseta ricarninnam, disipuluncuna Santiagu y Juan queno niyarqan:
—Teyta Jesus, ¿munanquicu sielupita nina shamur, que nunacunata ushacäratsinanpaq, Diosman mañaquicuyänäta?
55 Tseno niyaptinnam, Jesus pecunaman tumecur piñaparqan. 56 Tsepitanam juc marca nänipa eucuyarqan.
Jesusta qatirnenqa, imecatapis jaqirishwanmi
(Mateo 8.19-22)
57 Nänipa ewarëcayaptinnam, Jesusta juc nuna queno nerqan:
—Mayestru, meta tseta ewaptiquipis, noqaqa qatishqequim.
58 Jesusnam nerqan:
—Atoqcunapa machenin canmi. Pishqucunapapis qeshun canmi. Peru Diospita Shamushqa Nunapaqa manam ni iman cantsu jamarinanllapaqpis.
59 Juc nunatanam Jesus nerqan:
—Noqata qatimë.
Tse nunanam nerqan:
—Teyta Jesus, qamwan eucunapaq papänïtaraq pampamushaq.
60 Tsenam Jesus nerqan:
—Wanushqano caqcuna wanushqacunataqa pampacuyätsun. Peru qamqa ewar, willaquï Diospa mandaquinincho imano canantsicpaq caqta.
61 Juc nunanam nerqan:
—Teyta Jesus, noqaqa qatishqequim, peru ewä wayïcho caqcunataraq despidicaramushaq.
62 Tsenam Jesus nerqan:
—Pipis qepaman ricarëcar yapyaquicaqno caqqa manam sirwintsu Diospa mandaquinincho queta.